Sote-ratkaisu on surullista puoluepolitikointia, kirjoittaa politiikan toimittaja Tommi Parkkonen.

Kun it-miljonääri Juha Sipilä päätti siirtyä bisneksestä politiikkaan (kesk), hän moitti politiikkaa minäminäminä-toiminnaksi, ihmetteli puolueiden itsekkyyttä ja ilmoitti haluavansa koko kansan parasta ilman puoluepoliittisia suhmurointeja.

Kuulemma tv-lähetykset eduskunnan kyselytunneilta olivat olleet masentavaa katsottavaa, koska poliitikot kinastelivat pelkistä puoluepoliittisista asioista eivätkä puhuneet koko kansaa koskettavista asioista.

Sipilä on ollut Suomen pääministeri nyt puoli vuotta. Ja mitä hänen johdollaan saavutettiin Suuressa Sote-Showssa? Jep, puoluepoliittista suhmurointia, joka on masentavaa katsottavaa - tv:stä tai livenä.

Kyllä - Sipilä on pettänyt kaikki aikaisemmat puheensa. Hänestä on tullut puoluepoliittinen suhmuroija.

***

Ja koska paitsi politiikassa myös journalismissa pitää yksinkertaistaa asioita, niin summataan sote-ratkaisu yhdessä lauseessa: kokoomus ja keskusta voittivat, Suomen kansa hävisi.

Suomi on tällä hetkellä taloudellisesti niin sanotusti haastavassa tilanteessa. Ja juuri sillä on perusteltu myös sosiaali- ja terveysalan uudistusta. Hallituksen mukaan uudistuksella pitäisi säästää kolme miljardia euroa.

No ei säästetä, ainakaan viime yönä sorvatun loppuratkaisun perusteella.

Koska - sanotaan tämä nyt vielä kerran uusintana - puoluesuhmurointi voitti, ja kansa hävisi.

Höpöhöpö-hallituskriisin aiheutti puolueiden valtapeli, ei huoli suomalaisten pääsemisestä hammaslääkäriin, nuorisopsykiatrille tai ortopedille.

Keskusta halusi vahvistaa valtaansa maakunnissa, ja kokoomus halusi antaa lisäbisneksiä kokoomuslaisille veronkiertäjähoiva-alayrittäjille, joiden hulppeat liikevoittorahat katoavat ulkomaille.

Ja - edelleen toistoa - höpöhöpö-hallituskriisin " ihqun " loppuratkaisun jälkeen keskustalaiset kuntapäättäjäsetämiehet voivat edelleen spedeillä pienissä kunnissa ja ostaa joka vuosi kokouspalkkioillaan uuden Mersun. Ja kokoomukselle vaalirahoja antaneet veronkiertäjäfirmat saavat kymmenien miljoonien eurojen lisäbisnekset. Koska " raha seuraa potilasta " .

No niin seuraa. Kokoomuksen entinen kansanedustaja, veronkiertolääkärifirma Mehiläisen nykyinen pomo Lasse Männistö onkin jo ehtinyt kehua hallituksen ratkaisua " Suomen voitoksi " . Ei, Suomi ei voittanut - Mehiläinen voitti. Ja Männistökin voitti, koska bonukset.

***

Eli jatketaan hankalien poliittisten asioiden yksinkertaistamista: Sote-ratkaisun myötä keskusta paalutti valtaansa maakunnissa, koska 18 itsehallintoaluetta, ja kokoomus sai kavereilleen lisäbisnestä, koska yksityisten palveluntarjoajien bisnesmahdollisuudet kasvavat.

Ja nyt ihan aikuisten oikeasti: keskustan vaatimuksesta 18 itsenäistä maakunta-aluetta, mutta niistä vain 15 hoitaa sote-asioita? Mitä ne kolme muuta aluetta tekevät? Ainiinjoo, vetävät koko Suomen veronmaksajien rahoja ilman perusteltua syytä, koska keskusta ja maakuntapäättäjät.

Tuolla ei ole mitään tekemistä Suomen taloustalkoiden, valtionvelan tai köyhän kansalaisen kanssa.

Huoh.

Tällaista on politiikka Suomessa vuonna 2015.

Olen pahoillani.